Роден е на 13 декември 1559 година в замъка на Рони сюр Сен в хугенотски клон на стария благороднически род Бетюн. През 1572 година, избягвайки кланетата на Вартоломеевата нощ, той се присъединява към двора на наварския крал Анри и остава негов приближен до края на живота му. Участва в Религиозните войни, а след като Анри получава френската корона става финансов министър и провежда решителни реформи в администрацията и фиска. След смъртта на Анри IV е един от регентите на малолетния Луи XIII, но влиза в конфликт с кралицата майка Мария Медичи и към 1616 година се оттегля от министерските си постове. През следващите години пише мемоари и продължава да играе важна роля в хугенотската общност, опитвайки се да посредничи между нея и кралския двор.